‘આદ્ય ઓંકાર તે અનંતમાં એક છે, જૂજવા શબ્દને સર્વ સાધે…’ ‘વૈરાગ્યના પદને વિઘન આડાં ઘણાં, કટણ બંધ કામના કોક છૂટે…’, ‘મેલ તું મેલ તું માન મનનું પરૂં, મન કરમ વચનથી ફેર માળા…’, ‘બેની મારા રૂદિયામાં લાગી રે, મેરમની ચોધારી મારે કાળજે કટારી…’, ‘પ્રીતમ વરની ચૂંદડી રે મહાસંતો વોરવાને મળીયા રે…’, ‘સૂંદરવરની ચૂંદડી સરવે ઓધારણ ચૂંદડી…’, ‘હરિ વેણ વાય છે રે હો વનમાં…’ જેવી ભજન રચનાઓ નરસિંહ મહેતા સાથે ઉજ્જવળ અનુસંધાન ધરાવે છે. ગરબી પ્રકારનાં પ્રેમલક્ષણા ભક્તિનાં પદો શ્રીમદ્દ ભાગવતની અસર નીચે રચાયાં છે, જેમાં ગોપી વિરહ, ચીરહરણલીલા, ઉદ્ધવ સંદેશ અને પિયુ મિલનનો આનંદ વર્ણવાયો છે. ‘જી રે વટાવડા વાટના રે, વાટે ને ઘાટે રે વિલંબ ન કીજિયે રે…’, ‘જી રે જીવતાં મરો ભાવે ભક્તિ કરો જન તમે અજરા જરો…’, ‘જી રે આ નાટક નવરંગી છે…’ વગેરે આરાધી ભજનો મહાપંથનું મહાપંથનું તત્વજ્ઞાન અને સાધનાધારા સાથે અનુસંધાન ધરાવે છે.